Ігар Мікалаевіч Стасевіч

Ігар Стасевіч (нар. , ) — беларускі футбаліст, паўабаронца казахстанскага клуба «Атырау». Ігрок нацыянальнай зборнай Беларусі (2007—2021). Футбаліст года Беларусі (2015, 2018, 2019).

 Клубная кар’ера 
Выхаванец барысаўскага футбола, доўгі час гуляў за БАТЭ. 30 верасня 2008 года забіў другі гол у браму турынскага «Ювентуса» ў групавым раўндзе Лігі чэмпіёнаў. Другую палову 2010 года правёў у складзе ніжагародскай «Волгі». У студзені 2011 года вярнуўся ў Беларусь, стаўшы іграком «Гомеля».

У снежні 2011 года перайшоў у мінскае «Дынама», падпісаўшы двухгадовы кантракт. У мінскім клубе стаў іграком асновы, звычайна дзейнічае на пазіцыі левага паўабаронцы. У студзені 2014 года падоўжыў кантракт з дынамаўцамі.

Выдатна правёў сезон 2014, у якім быў лідарам дынамаўцаў, якія доўгі час змагаліся за золата, але ў выніку атрымалі срэбраныя медалі; таксама дапамог «Дынама» ўпершыню ў гісторыі выйсці ў групавы этап Лігі Еўропы. Стаў адным з найлепшых бамбардзіраў клуба ў чэмпіянаце, забіўшы 8 галоў. Па выніках сезона быў прызнаны найлепшым футбалістам чэмпіянату.

19 студзеня 2015 года падпісаў кантракт з БАТЭ. Хутка замацаваўся ў аснове барысаўчан на пазіцыі левага ўскрайняга нападніка. 29 верасня 2015 года адкрыў лік у матчы Лігі чэмпіёнаў супраць «Ромы» (3:2). Па выніках сезона 2015 быў прызнаны найлепшым футбалістам Беларусі. У лістападзе падоўжыў кантракт з БАТЭ.

У сезоне 2016 дапамог БАТЭ здабыць чарговае чэмпіёнства, а сам трэці раз запар быў прызнаны найлепшым іграком чэмпіянату Беларусі. У 2018 годзе, пасля завяршэння кар’еры Віталем Радзівонавым, стаў капітанам каманды. У сезоне 2018 з 15 галявымі перадачамі стаў найлепшым асістэнтам чэмпіянату Беларусі. У верасні 2018 года зноў падоўжыў кантракт з БАТЭ. У снежні 2018 года другі раз быў прызнаны футбалістам года Беларусі, у снежні 2019 года — у трэці раз. Таксама ў сезоне 2019 зноў стаў найлепшым асістэнтам чэмпіянату (12 галявых перадач). У сезоне 2020, нягледзячы на памяншэнне паказчыкаў (6 галоў і 11 перадач), зноў стаў найлепшым асістэнтам чэмпіянату Беларусі і быў прызнаны найлепшым паўабаронцам турніру трэці раз запар.

У студзені 2021 года было абвешчана, што Стасевіч пакідае БАТЭ. Неўзабаве паўабаронца падпісаў пагадненне з салігорскім «Шахцёрам». Гуляў пераважна ў стартавым складзе каманды, хоць у маі часова адсутнічаў з-за траўмы, а ў жніўні на некаторы час быў адпраўлены ў дубль. За сезон адзначыўся 3 галамі і 4 галявымі перадачамі. У студзені 2022 года па пагадненні бакоў разарваў кантракт з «Шахцёрам».

У лютым 2022 года падпісаў кантракт з песчанакопскай «Чайкі» з трэцяга дывізіёна Расіі. Пакінуў клуб па заканчэнні кантракта ў чэрвені 2022 года.

У студзені 2023 года пачаў трэніравацца з казахстанскім «Атырау» і неўзабаве падпісаў кантракт з клубам. У студзені 2024 года падоўжыў пагадненне з «Атырау».

 Міжнародная кар’ера 
Гуляў за моладзевую зборную Беларусі. З 2007 года выступае за нацыянальную зборную.

 Дасягненні 
   Чэмпіён Беларусі (9): 2006, 2007, 2008, 2009, 2015, 2016, 2017, 2018, 2021
   Срэбраны прызёр чэмпіянату Беларусі (4): 2004, 2014, 2019, 2020
   Бронзавы прызёр чэмпіянату Беларусі (3): 2011, 2012, 2013
  Уладальнік Кубка Беларусі (5): 2006, 2010, 2011, 2015, 2020
  Уладальнік Суперкубка Беларусі (5): 2010, 2015, 2016, 2017, 2021
  У спісе 22 найлепшых футбалістаў чэмпіянату Беларусі (12): 2006, 2007, 2008, 2011, 2013, 2014, 2015, 2016, 2017, 2018, 2019, 2020
  Найлепшы паўабаронца чэмпіянату Беларусі (6): 2007, 2015, 2016, 2018, 2019, 2020
  Найлепшы футбаліст чэмпіянату Беларусі (5): 2014, 2015, 2016, 2018, 2019
  Футбаліст года Беларусі (3): 2015, 2018, 2019

 Крыніцы 

 Спасылкі 


Катэгорыя:Футбалісты Беларусі
Катэгорыя:Ігракі зборнай Беларусі па футболе
Катэгорыя:Ігракі ФК БАТЭ
Катэгорыя:Ігракі ФК Волга Ніжні Ноўгарад
Катэгорыя:Ігракі ФК Гомель
Катэгорыя:Ігракі ФК Дынама Мінск
Катэгорыя:Ігракі ФК Шахцёр Салігорск
Катэгорыя:Ігракі ФК Чайка Песчанакопскае
Катэгорыя:Ігракі ФК Атырау